Sound communication and effect of artificial rearing in the behavior of Bactrocera oleae
Authors: Τερζίδου Αναστασία 
Published: February 2023

Τα σεξουαλικά ώριμα αρσενικά άτομα του δάκου της ελιάς παράγουν έναν χαρακτηριστικό ήχο με ταχεία δόνηση των πτερύγων τους κατά το σούρουπο, χρονική περίοδο της ημέρας που είναι αφιερωμένη σε προσυζευκτικές δραστηριότητες του εντόμου. Η φασματική ανάλυση αυτού του ήχου έδειξε ότι η θεμελιώδης συχνότητά του κυμαίνεται μεταξύ 300-390 Hz, ενώ η θεμελιώδης συχνότητα του ήχου πτήσης του εντόμου βρίσκεται μεταξύ 170-190 Hz. Οι ήχοι που παράγονται από την ταλάντωση των πτερύγων των αρσενικών έχουν την μορφή διακοπτόμενων παλμών, αλλά πετύχαμε να ηχογραφήσουμε έναν ήχο ιδιαίτερα μεγάλης χρονικής διάρκειας (> 2 λεπτά) με αρμονικές συχνότητες που έφταναν στα 10kHz. Οι ήχοι της ταλάντωσης των πτερύγων αρσενικών διαφέρουν ανάλογα με την ύπαρξη άλλου αρσενικού ή θηλυκού ατόμου στο γειτονικό περιβάλλον του εντόμου. Η θεμελιώδης συχνότητα αυξάνεται όταν παρθένα και σεξουαλικά ώριμα αρσενικά άτομα τοποθετούνται μαζί σε μικρούς κλωβούς σε σχέση με αρσενικά άτομα που βρίσκονται είτε απομονωμένα είτε με ένα παρθένο θηλυκό άτομο. Επιπλέον, η συμπεριφορά ταλάντωσης των πτερύγων παρατηρείται συχνότερα σε ομάδες μόνο αρσενικών ατόμων. Επιθετικές συμπεριφορές παρατηρούνται σε εναλλαγή με τη συμπεριφορά ταλάντωσης των πτερύγων σε ομάδες αρσενικών ατόμων. Οι αναπαραγόμενοι ήχοι από μεγάφωνο δεν κατόρθωσαν να προκαλέσουν την προσέλκυση και στάθμευση αρσενικών ή θηλυκών ατόμων δάκου κοντά στην πηγή του ήχου. Ωστόσο, είναι πιθανό να υπάρχει επικοινωνία μέσω δονήσεων της στερεής επιφάνειας του υποστρώματος πάνω στο οποίο βρίσκονται τα άτομα του δάκου. Στο δεύτερο μέρος της διατριβής καταγράψαμε την κινητική δραστηριότητα του δάκου της ελιάς, χρησιμοποιώντας τον εξοπλισμό Locomotor Activity Monitor (Trikinetics). Το μοτίβο κινητικότητας και ηρεμίας των εντόμων αποτυπώθηκε για όλο το 24ωρο με ακρίβεια 1 λεπτού. Χρησιμοποιήθηκαν έντομα δάκου προερχόμενα από άγριο πληθυσμό (εκτρεφόμενα σε ελαιόκαρπο) και εργαστηριακά έντομα τεχνητής εκτροφής (εκτρεφόμενα στα ανήλικα στάδια σε τεχνητή τροφή). Τα παρθένα άτομα άγριου πληθυσμού είχαν υψηλότερα επίπεδα κινητικής δραστηριότητας σε σχέση με τα θηλυκά, αλλά αυτά τα επίπεδα μειώνονται στα συζευγμένα άτομα. Οι δάκοι τεχνητής εκτροφής έχουν χαμηλότερα επίπεδα κινητικής δραστηριότητας σε σχέση με τα άτομα άγριου πληθυσμού. Τα άτομα άγριου πληθυσμού είναι δραστήρια κυρίως την ημέρα, παρουσιάζοντας σύντομα διαστήματα ηρεμίας, ενώ τη νύχτα η δραστηριότητά τους είναι σχεδόν μηδενική και έχουν μεγάλης χρονικής διάρκειας διαστήματα ηρεμίας. Αντίθετα, τα άτομα τεχνητής εκτροφής έχουν διακοπτόμενα διαστήματα ηρεμίας τη νύχτα, μικρότερης μέσης διάρκειας σε σχέση με αυτά των άγριων ατόμων. Το τρίτο μέρος της διατριβής μελέτησε τη συζευκτική ανταγωνιστικότητα αρσενικών ατόμων άγριου πληθυσμού και τεχνητής εκτροφής. Και οι δύο κατηγορίες αρσενικών κατόρθωσαν να συζευχθούν σε παρόμοια ποσοστά με θηλυκά άτομα άγριου πληθυσμού. Ωστόσο, το μέγεθος των σπερμαθηκών θηλυκών που συζεύχθηκαν με άγριο αρσενικό άτομο ήταν μεγαλύτερο σε σχέση με αυτών που συζεύχθηκαν με αρσενικό τεχνητής εκτροφής. Τα αποτελέσματα αυτά είναι σημαντικά για τη βελτίωση των μεθόδων εργαστηριακής εκτροφής εντόμων σε τεχνητή τροφή, επειδή η ποιότητά τους είναι καθοριστική στην εφαρμογή γενετικών μεθόδων αντιμετώπισης εντομολογικών εχθρών.